Pólski wolijowy koncern Orlen regionalne medije kraja pokupił
Waršawa. Předsyda pólskeje knježaceje narodnokonserwatiwneje strony Prawo a sprawnosć (PiS) Jarosław Kaczyński je minjenu póndźelu wulki wosobinski wuspěch docpěł. Wón to zwoprawdźi, štož bě minjene štyri lěta stajnje zaso připowědźił: pólske medije repolonizować. Wot zjawnosće lědma wobkedźbowane je pólski statny wolijowy koncern PKN Orlen cyłkownje 20 regionalnych dźenikow kraja, 120 tydźenikow a na wšě 500 internetnych portalow kupił. Wšitke tute medije słušachu dotal předewzaću Polska Press, kiž bě dźěl němskeho koncerna Verlagsgruppe Passau. Pólski wolijowy koncern wotnětka regionalne nowiny wudawa a tež rozšěrja. Šef koncerna je Daniel Obajtek, wuski dowěrnik Jarosława Kaczyńskeho.
bos_Latn szl_Latn